钦定古今图书集成/明伦汇编/官常典/第098卷 > 湘献王柏
## 钦定古今图书集成/明伦汇编/官常典/第098卷 > 湘献王柏

按《明外史》本传：“湘献王柏，太祖第十二子。母胡顺妃，
豫章侯美女也。洪武四年生，十一年册封，十八年就
藩荆州。柏粹美嗜学，读书至夜分，篝灯警枕，精思入
微。开景元阁，招纳俊乂，日事校雠，志在经国，论古兵
制，有宿将所不及者。膂力过人，握弓矢刀槊，驰马若
飞。二十八年，受命讨常德叛寇，歼之虎渡。三十年五”
月同楚王桢讨古州蛮，克之。每出入，缥囊载书以自
随。遇山水胜境，辄徘徊终日，勒石纪事。平居被服儒
雅，尤善道家言，自号“紫虚子。”建文初，疑忌亲藩，或有
告柏反者。帝遣使即讯。柏惧，无以自明，阖宫焚死。谥
曰“戾王。”无子，封除。永乐初，改谥“献。”置祠官，守其园。